Marosi Zoárd Úr részére

Tiszántúli Vízügyi Igazgatóság

tárgy: közérdekű adatigénylés

Tisztelt mb. Igazgató Úr!

A Mikepércsi Anyák a Környezetért Egyesület (továbbiakban: Egyesület) közérdekű adatigényléssel fordul a Tiszántúli Vízügyi Igazgatósághoz (továbbiakban: TIVIZIG). A közérdekű adatigénylést az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 26.§ (1) bekezdése, a 28.§ (1) bekezdése, a 29.§ (1)-(2) bekezdései, valamint a környezet védelmének általános szabályairól szóló 1995. évi LIII. tv. 12.§ (1)-(3) bekezdései, az 51.§ (1) bekezdése, a nyilvánosság környezeti információkhoz való hozzáférésének rendjéről szóló 311/2005. (XII.25.) Korm. rendelet (továbbiakban: Kormányrendelet) 2-3.§-a, illetve a 2001. évi LXXXI. tv.-el a magyar jogrendbe iktatott Aarhusi Egyezmény biztosítja az Egyesületünk számára.

Kérjük, szíveskedjen a következő adatokat, dokumentumokat megküldeni az Egyesület számára:

1. A TIVIZIG az illetékességi területén a 20 napos, 6 hónapos, 5 éves, 50 éves elérési idejű vízbázis védőterület kijelölését milyen időközönként, mely jogszabály alapján vizsgálja felül? A legutóbbi felülvizsgálat mikor történt? A vizsgálatokat ki végezte? Debrecen és Mikepércs vonatkozásában milyen védőterületeket állapítottak meg? A felülvizsgálat megtörténtét kinek a feladata ellenőrizni? Kérjük a vonatkozó dokumentációk megküldését 20 évre visszamenőleg. Az új védőterületek kijelölésére milyen esetekben kerülhet sor? A Déli Ipari Park - különös tekintettel az akkumulátor gyártó és akkumulátor alapanyag gyártó cégek területe - milyen vízbázis területére esik? Ez a védőterület kijelölés változott-e és milyen eredménnyel az utóbbi 20 évben? Kérjük az erre vonatkozó dokumentumok megküldését. A Déli Ipari Park területe tartalmaz-e sérülékeny vízbázisú vízbázisvédelmi védőövezetet?
2. Kérjük, Debrecen és Mikepércs elmúlt 20 éve vonatkozásában küldje meg a talajvíz változását bemutató vízrajzi adatsort. Kérjük megküldeni a talajvíz minőségi (kémiai, ökológiai és fizikai paraméterek) és mennyiségi adatait a debreceni és mikepércsi vízbázis vonatkozásában. Kérem, az adatok megadásánál tájékoztassanak arról is, hogy milyen időközönként végeznek a talajvíz minőségi és mennyiségi paramétereinek meghatározásához méréseket. Tájékoztassanak, hol találhatóak a monitoring kutak.
3. Kérjük, küldjék meg a CATL vízellátás, szennyvízkezelés/elhelyezés, csapadékvíz kezelés/elhelyezés vízjogi létesítési engedélyes tervét, illetve magát a vízjogi létesítési engedélyt. Amennyiben egyik sem áll rendelkezésre, úgy erről a tényről nyilatkozzanak. Amennyiben ilyen engedélyt kért a CATL, kérjük, küldjék meg a kérelem dokumentumait.
4. Kérjük, küldjék meg a Tócó-patak, valamint a Kösely és a Kondoros szennyvíztelep alatti szakaszának vízminőségi adatait 5 évre visszamenőleg. Továbbá küldjék meg 5 évre visszamenően, hol és mennyi engedélyezett vízkivétel volt/van a Tócó-Kondoros-Kösely vízrendszeren, mennyi vizet vettek ki ténylegesen, és mikor fordult elő, hogy nem volt az igényelt vízmennyiség biztosítható. Az elmúlt öt évre vonatkozóan, kérjük, küldjék meg az arra vonatkozó adatokat, hogy új engedélykérelmek esetén mennyi víz biztosítható még a vízfolyásokból. Továbbá korlátozza-e a vízkivételt a vízminőség, vagy csak a rendelkezésre álló víz mennyisége jelenti a korlátot? Kérjük nyilatkozzák le, hogy az elmúlt öt évben hány esetben kértek a Tócó-patak vagy a Kösely vízfolyásról való vízkivételhez szükséges vízkészlet rendelkezésre állási nyilatkozatot, és ezt hány esetben utasították el, és milyen indokkal tették. Milyen intézkedéseket hoztak/hoznak annak érdekében, hogy a potenciálisan veszélyes akkumulátor ipari beruházások esetében biztosíthassák a Tócó-patakból történő vízfelhasználást. Kérjük, adatokkal, dokumentumokkal tájékoztassanak, hogyan befolyásolja a debreceni szennyvíztisztítóból a Tócó-patakba vezetett tisztított szennyvíz a vízminőséget. Ez a tisztított szennyvíz bevezetés a rossz vízminőség oka? Milyen minőségi okok miatt utasítják el a Tócó-patak, a Kösely vizének öntözéses hasznosítását. Mérik a Vízmű által kiengedett tisztított szennyvíz arzén és nehézfém koncentrációját? Kérjük, osszák meg a Tócó-patak, a Kösely, valamint a Kondoros vízminőségi adatait az elmúlt 12 hónapra vonatkozóan.
5. Kérjük, dokumentumokkal alátámasztva nyilatkozzanak a CATL, illetve a Déli Ipari Parkban akkumulátor alapanyagot gyártó cégek vonatkozásában, hogy kérelmeztek-e kút fúrására engedélyeztetési eljárást, kiadtak-e erre vonatkozó létesítési vízjogi engedélyt vagy elvi vízjogi engedélyt. Amennyiben létesül kút a CATL gyár területén vagy a többi akkumulátor alapanyagot gyártó gyár területén, milyen mennyiségű vízkiviteli lehetőségre kaptak engedélyt? Ezeket az engedélyeket milyen pénzügyi, technológia és mennyiségi feltételekkel adták ki? Kérjük adják ki ezeket az engedélyeket.
6. A TIVIZIG HB/17-IKV/01245-14/2022 iktatószámú szakvéleménye (továbbiakban: szakvélemény) utalt arra, hogy az utóbbi fél évben indult meg a most zajló iparosítás városi szintű csapadékvíz-, ivóvíz-, szennyvíz problémái kezelésének tervezése. Kérjük küldjék meg, milyen dokumentumok készültek ebben az ügyben.
7. A szakvélemény megfogalmazta, hogy a debreceni vízbázison jelentkező vízigények egy két éven belül a felszín alatti víztestek igénybevételi határértékeinek közelébe érhetnek. Kérjük tájékoztassanak, hogy ez mit jelent a gyakorlatban. Nem engedélyezik a továbbiakban Debrecenben új kutak létesítését?
8. Kérem, adatokkal alátámasztva tájékoztassanak mennyi víz vehető ki Debrecen városának igényeire (Vízmű és a tervezett CIVAQUA ütemek) a Keleti-főcsatornából? Meddig növelhető ez 10 éves távlatban? Biztosíthatóak lesznek-e emellett a meglévő és távlati mezőgazdasági és halastavi vízigények?

A Debreceni Vízmű tisztított szennyvíz (szürkevíz) kibocsátása a Tócó-patakba a Kormányrendelet 2.§ terminológiájában környezetterhelésnek, egészen pontosan környezetbe történő olyan közvetlen kibocsátásának minősül, ami hatással lehet a Tócó-patakra, az abban lévő vízre és élővilágra, mint környezeti elemekre (Ktv. 4.§ 1. pont). A Vízmű kibocsátása, ennek mérési eredményei környezeti információk, amely környezeti információk közérdekű adatok, azokat mindenkinek joga van megismerni (Ktv. 12.§ (2) bekezdés). A Ktv. 12.§ (9) bekezdése szerint a környezethasználó köteles az általa okozott környezetterheléssel, környezet igénybevétellel, valamint környezetveszélyeztetéssel összefüggő adatokról kérelemre bárkinek tájékoztatást adni.

Amennyiben üzleti titokra kíván hivatkozni a megismerés korlátozása esetében, úgy vegye figyelembe, hogy a kért adatok a környezetbe történő kibocsátással kapcsolatos információk. A Ktv. 12.§ (5) bekezdés alapján a környezetbe történő kibocsátással kapcsolatos információ megismerését nem lehet arra hivatkozva megtagadni, hogy az üzleti titok. Ha a mérési eredményt tartalmazó dokumentáció igazoltan védelemre szoruló üzleti titkot tartalmaz, úgy az adatkezelő azt felismerhetetlenné téve köteles az igénylő számára kiadni.

Kérjük, hogy a kérelemnek az Infotv. 30.§ (2). bekezdése szerint tegyen eleget. Az adatigénylést közérthető formában, emailben a következő címre megküldve: [info@miakoegyesulet.hu](mailto:info@miakoegyesulet.hu), .doc vagy .pdf kiterjesztésű file-okban teljesítse. Amennyiben az adatmennyiség jelentős terjedelme miatt az emailben való megküldés nem lehetséges, kérjük, hogy az adatigénylést DVD felhasználásával teljesítse, amit mellékeltünk, és küldje meg a következő levelezési címre: 4271 Mikepércs Hold u. 27/A/b.. Ha a kért adatot már korábban elektronikus formában nyilvánosságra hozták, az igény teljesíthető az adatot tartalmazó nyilvános forrás (működő, pontos link) megjelölésével is. Kérjük, hogy az adatkérést ne az OKIR rendszerre utalással teljesítse, mivel a rendszer az utóbbi időszakban nem, vagy akadozva működik. Kérjük, hogy az adatkérés során szolgáltatott adatokat ne ömlesztve, hanem a kérdésekhez rendelve teljesítsék. Amennyiben nincs információjuk, vagy nem adatgazdák, ezt a tényt is jelezzék.

Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni.

Amennyiben a közérdekű adat megismerésére irányuló igénynek az Infotv. 29.§ (1). bekezdése szerint az igény beérkezését követő legrövidebb idő alatt, legfeljebb 15 napon belül nem tud eleget tenni arra hivatkozással, hogy az adatigénylés jelentős terjedelmű, illetve nagyszámú adatra vonatkozik, vagy a teljesítés a munkaerőforrás aránytalan mértékű igénybevételével jár, a határidő egy alkalommal 15 nappal meghosszabbítható. Erről az igény beérkezését követő 15 napon belül kell tájékoztatást küldenie.

Az Infotv. 29.§ (3) és (5) bekezdései alapján az adatigénylés teljesítésért költségtérítés kizárólag akkor állapítható meg, ha az adatigénylés teljesítése a közfeladatot ellátó szerv alaptevékenységének ellátásához szükséges munkaerőforrás aránytalan mértékű igénybevételével jár. Ilyen esetben az adatkezelő jogosult az adatigénylés teljesítésével összefüggő munkaerő ráfordítás költségét költségtérítésenként meghatározni a 301/2016. (IX.30.) Korm. rendelet alapján. Kérjük, hogy előzetesen elektronikus úton tájékoztasson arról, amennyiben költségtérítést állapítanak meg. Ebben az esetben kérjük, hogy a tájékoztatásban mellékelje az adatigénylés teljesítésével kapcsolatos munkaerőráfordítás mértékét és annak óradíját. Amennyiben az igényelt adatoknak csak egy részét tekinti megismerhetőnek, az Infotv. 30.§ (1) bekezdése alapján azokat az adatigénylés részbeni megtagadásával együtt küldje meg számunkra.

Amennyiben az igénynek az Infotv. 29.§ (1). bekezdése szerinti határidőben való teljesítése a közfeladatot ellátó szerv veszélyhelyzettel összefüggő közfeladatai ellátását veszélyeztetné, és ezért az igény beérkezését követő 45 napon belül kíván eleget tenni, kérjük, erről az igény beérkezését követő 15 napon belül indokolással együtt tájékoztasson. Az indokolásban térjen ki arra, hogy mely közfeladatának ellátását, mely okból veszélyezteti az igény határidőben történő teljesítése.

A Nemzeti Adatvédelmi és Információszabadság Hatóság NAIH/2015/4710/2/V. számú állásfoglalásából következően a jelen adatigénylés az Infotv. 29.§ (1b) bekezdése alapján nem tagadható meg, mivel tartalmazza az adatigénylő nevét és elérhetőségét. Ezen túlmenő adatok megadását az adatkezelő nem kérheti.

Az általános közigazgatási rendtartásról szóló 2016. évi CL. törvény (továbbiakban: Ákr.) iratbetekintésre vonatkozó szabályai nem relevánsak az adatigénylés kapcsán, az adatigénylés megtagadásának jogalapjaként az Ákr. eljárási szabályainak idézése az információszabadság indokolatlan és aránytalan korlátozását jelenti.

Felhívom figyelmét, hogy a Ktv. 12.§ (6) bekezdése értelmében, amennyiben nem rendelkezik a kért környezeti információval, az információ megismerésre vonatkozó igényt köteles a környezeti információval rendelkező szervnek megküldeni és erről az igénylő Egyesületet értesíteni vagy tájékoztatni, hogy a kért információt mely környezeti információval rendelkező szervtől igényelheti.

Végül szeretnénk nagyrabecsülésünket kifejezni a TIVIZIG korábbi igazgatójának és munkatársainak, hogy lelkiismeretüknek és szakmai tudásuknak megfelelve, egyedüli hatóságként valós - a természetet, az éltető vizet, az emberi egészséget szem előtt tartó és védő -, szakvéleményt nyújtottak be a CATL egységes környezethasználati engedélyezési eljárásában. Munkájukat, kiállásukat minden magyar anya nevében köszönjük!

A közérdekű adatok, a környezeti információk megismerése Egyesületünk kiemelt célja. Köszönjük e cél elérése érdekében tett erőfeszítéseket és együttműködést.

Mikepércs, 2023. 06. 19.

Tisztelettel:

Dr. Fónainé Pásztor Enikő

elnök

Mikepércsi Anyák a Környezetért Egyesület